text: 28 люты 2014, 15:41
  Сёньня міністар замежных спраў Беларусі Ўладзімер Макей заявіў, што Беларусь «ня мае ніякіх адносін» да вучэньняў расейскіх войскаў на паўднёвым захадзе Расеі.
  «Украіна — наш паўднёвы сусед, у нас у мінулым годзе тавараабарот быў $7 млрд, у пазамінулым — $8 млрд. Мы цесна звязаны гандлёва-эканамічнымі сувязямі і гаворым практычна на адной мове — разумеем адзін аднаго, калі размаўляем на ўкраінскай або беларускай мовах, нашы народы абсалютна блізкія. Таму мы ўспрымаем тое, што адбываецца ва Украіне, я сказаў бы, як трагедыю і, зразумела, шкадуем аб ахвярах ва Украіне... Мы зацікаўлены ў тым, каб Украіна засталася суверэннай, незалежнай, тэрытарыяльна цэласнай дзяржавай», — сказаў міністар пасьля сваёй сустрэчы з латвійскім калегам Эдгарсам Рынкевічсам.
  Што да апазыцыі, то найбольш апэратыўна на падзеі ў Крыме адрэагаваў БНФ.
  Найбольш апэратыўна на падзеі ў Крыме адрэагаваў БНФ. Партыя прыняла заяву, у якой выказвае поўную салідарнасьць з народам Украіны, новым урадам і «крымскімі татарамі ў іх памкненьні захаваць тэрытарыяльную цэласнасьць Украіны».
  Старшыня БНФ: «Мы таксама зьвяртаемся да беларускага ўраду і беларускага народу неадкладна дамагчыся вываду ўсіх расейскіх вайсковых аб'ектаў з тэрыторыі Беларусі. Таму што зараз на прыкладзе падзеяў у Крыме мы бачым, што расейскія вайскоўцы на тэрыторыі іншай краіны, нават калі гэтая краіна не варожая, могуць быць ужытыя насуперак інтарэсам гэтай краіны дзеля блякаваньня інфраструктуры і іншых гвалтоўных дзеяньняў, скіраваных на рэалізацыю расейскіх імпэрскіх амбіцыяў».
  Прыблізна такое ж меркаваньне выказаў ад імя Аб'яднанай грамадзянскай партыі яе старшыня Анатоль Лябедзька:
  «Шэраг краін, у тым ліку і РФ, узялі на сябе абавязаньні ў адносінах і да Ўкраіны, і да Беларусі як гаранты тэрытарыяльнай цэласнасьці і сувэрэнітэту гэтых краін. Сёньня ідзе паўзучы замах менавіта на сувэрэнітэт Украіны».
  Лябедзька зазначае, што ва Ўкраіне ёсьць легітымны парлямэнт, і АГП вітае ягоныя рашэньні аб прызначэньні новых прэзыдэнцкіх выбараў, прызначэньні мэра Кіева, бо гэта — «вяртаньне сытуацыі ў прававы калідор».
  Андрэй Дзьмітрыеў з «Гавары праўду» кажа пра немагчымасьць перагляду межаў Украіны.
  «Маё асабістае меркаваньне: нам, Расеі і ўсяму рэгіёну выгадна, каб ва Ўкраіне хутчэй адбылася палітычная стабілізацыя, прайшлі выбары, не было ніякага раздраю, а краіна аднавілася і пачала жыць далей. І гэта — зарука стабільнасьці ва ўсім рэгіёне. Зьнешняя інтэрвэнцыя ў гэтую сытуацыю будзе толькі перашкаджаць».
  «Мы ўсе цяпер спрабуем зразумець, што адбываецца ва Ўкраіне, — кажа Андрэй Дзьмітрыеў. Адказ на гэтае пытаньне мае лідэр партыі левых «Справядлівы сьвет» Сяргей Калякін:
  «Па-мойму, там яе вялікасьць Анархія кіруе ўсім. Калі абіраюць міністраў на плошчы, гэта, прабачце, да дэмакратыі дачыненьня ня мае. Калі кактэйлямі Молатава абкладаюць Раду і чакаюць, пакуль яна прыме нейкі закон, то гэта ніякага дачыненьня да закону ня мае.
  Тое самае цяпер адбываецца і ў Севастопалі, і канца гэтаму не відаць. А міжнародная супольнасьць умыла рукі.
  Расея ў гэтым канфлікце абараняе людзей, якіх яна лічыць магчымымі грамадзянамі сваёй краіны. Расея заняла адзін з бакоў, як Захад заняў іншы бок. На жаль, гэта пацягне за сабой ускладненьні міжнароднай палітычнай і іншай абстаноўкі».